32003D0190
L 074/28
JURNALUL OFÍCIAL AL UNIUNII EUROPENE
DECIZIA COMISIEI
din 18 martie 2003
privind publicarea referinței standardului EN 521:1998 „Specificații pentru aparatele care funcționează exclusiv cu gaz petrolier lichefiat. Aparate portabile alimentate la presiunea vaporilor de gaz petrolier lichefiat”, punctul 5.7.2.1, în conformitate cu Directiva 90/396/CEE a Consiliului
[notificată cu numărul C(2003) 711]
(Text cu relevanță pentru SEE)
(2003/190/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/396/CEE a Consiliului din 29 iunie 1990 privind apropierea legislațiilor statelor membre referitoare la aparatele consumatoare de combustibili gazoși (1), astfel cum a fost modificată prin Directiva 93/68/CEE (2), în special articolul 6 alineatul (1),
având în vedere avizul comitetului permanent instituit în temeiul articolului 5 din Directiva 98/34/CE a Parlamentului European și Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice și al normelor privind serviciile societății informaționale (3), astfel cum a fost modificată prin Directiva 98/48/CE (4),
întrucât:
(1)
Articolul 2 din Directiva 90/396/CEE prevede că aparatele pe bază de gaz pot fi introduse pe piață și date în folosință doar în cazul în care, în condiții normale de utilizare, nu pun în pericol siguranța persoanelor, a animalelor domestice sau a bunurilor.
(2)
În temeiul articolului 5 din Directiva 90/396/CEE, aparatele pe bază de gaz sunt prezumate a fi conforme cu cerințele esențiale menționate la articolul 3 din directiva menționată în cazul în care sunt în conformitate cu standardele naționale care le sunt aplicabile și care transpun standardele armonizate ale căror numere de referință au fost publicate în Jurnalul Oficial al Uniunii Europene.
(3)
Statele membre trebuie să publice numerele de referință ale standardelor naționale care transpun standardele armonizate ale căror numere de referință au fost publicate în Jurnalul Oficial al Uniunii Europene.
(4)
Țările de Jos au înaintat o obiecțiune oficială referitoare la punctul 5.7.2.1 „aparate dotate cu cartuș perforabil” din standardul EN 521:1998 „Specificații pentru aparatele care funcționează exclusiv cu gaz petrolier lichefiat. Aparate portabile alimentate la presiunea vaporilor de gaz petrolier lichefiat”, adoptat de Comitetul European pentru Standardizare (CEN) la 21 mai 1997, al cărui număr de referință a fost publicat în Jurnalul Oficial al Comunităților Europene la 25 iulie 1998 (5), motivând că acest punct nu respectă în întregime cerințele esențiale prevăzute de Directiva 90/396/CEE.
(5)
În opinia autorităților Țărilor de Jos, aparatele pe bază de gaz portabile (pentru camping) care funcționează cu gaz petrolier lichefiat (GPL) și al căror arzător este alimentat cu GPL printr-un cartuș perforabil pot să devină periculoase în cazul în care cartușul este înlocuit fără a se respecta instrucțiunile de utilizare și să determine eventuale scurgeri de gaz și arsuri grave. Autoritățile Țărilor de Jos afirmă că un astfel de comportament este previzibil, deoarece, aceste aparate fiind folosite, de obicei, în anumite condiții, în campinguri sau în corturi, pe parcursul unor perioade scurte ale anului, nu toți utilizatorii citesc sistematic instrucțiunile de utilizare sau nu dispun de lumină suficientă pentru a le citi, existând astfel un risc real ca utilizatorul să nu insereze corect cartușul.
(6)
În temeiul Directivei 90/396/CEE, orice aparat trebuie să fie însoțit de instrucțiuni de utilizare și întreținere, destinate utilizatorului, care să conțină toate informațiile necesare pentru o utilizare sigură. Prin urmare, o condiție prealabilă pentru funcționarea sigură a aparatelor în conformitate cu directiva menționată este ca utilizatorii să respecte instrucțiunile în cauză.
(7)
Deși problema ridicată de autoritățile Țărilor de Jos este determinată în principal de comportamentul utilizatorilor, CEN ar trebui, cu toate acestea, ținând seama de evoluția comportamentului utilizatorilor și de condițiile speciale în care poate fi folosit acest tip de aparate, să examineze posibilitatea de ameliorare a nivelului intrinsec de siguranță legat de înlocuirea cartușelor de gaz.
(8)
În acest scop, Comisia solicită CEN să prezinte, în termen de doi ani, o versiune revizuită a standardului EN 521:1998. La expirarea acestui mandat și în funcție de rezultatele acestuia, ar putea fi adoptate noi decizii privind versiunea actuală a standardului.
(9)
În ceea ce privește cererea de retragere a prezumției de conformitate, ar trebui să se țină seama de faptul că, în conformitate cu informațiile primite, cartușele de gaz perforabile se utilizează pe scară largă de peste 30 de ani, vânzările anuale ridicându-se la aproximativ 50 de milioane de unități în întreaga Comunitate, și că numărul accidentelor survenite, în comparație cu numărul cartușelor utilizate, este extrem de scăzut.
(10)
În plus, ar trebui să se țină seama de faptul că aparatele pe bază de gaz portabile (pentru camping) prezintă, în mod inevitabil, un risc ridicat în orice împrejurări, date fiind caracteristicile tehnicii utilizate (flacără deschisă, suprafață fierbinte etc.), astfel încât riscurile menționate în obiecțiunea oficială apar în toate cazurile în care comportamentul consumatorului nu este în conformitate cu instrucțiunile de utilizare.
(11)
Prin urmare, trebuie concluzionat, pe baza standardului EN 521:1998, precum și a informațiilor furnizate de Țările de Jos, de alte autorități naționale, de CEN și de industrie și după consultarea grupului de experți în domeniul aparatelor pe bază de gaz și a comitetului instituit prin Directiva 98/34/CE, că retragerea prezumției de conformitate a punctului 5.7.2.1 din standardul EN 521:1998 este incompatibilă cu principiul proporționalității și, prin urmare, nejustificată,
ADOPTĂ PREZENTA DECIZIE:
Articolul 1
Referința standardului EN 521:1998 „Specificații pentru aparatele care funcționează exclusiv cu gaz petrolier lichefiat. Aparate portabile alimentate la presiunea vaporilor de gaz petrolier lichefiat”, adoptat de Comitetul European pentru Standardizare (CEN) la 21 mai 1997 și publicat pentru prima oară în Jurnalul Oficial al Comunităților Europene la 25 iulie 1998 nu este retrasă din lista standardelor publicate în Jurnalul Oficial al Uniunii Europene. Prin urmare, standardul în cauză continuă să beneficieze de prezumția de conformitate cu dispozițiile relevante din Directiva 90/396/CEE.
Articolul 2
Prezenta decizie se adresează statelor membre.
Adoptată la Bruxelles, 18 martie 2003.